

|  |
| --- |
| **Обобщение на оценката на въздействието** |
| Оценка на въздействието във връзка с предложение за регламент на Европейския парламент и на Съвета за определяне на правила и процедури за постигане на съответствие със законодателството на Съюза за хармонизация в областта на продуктите и за неговото прилагане |
| **А. Необходимост от действие** |
| **Защо? Какъв е разглежданият проблем?** |
| Стойността на продуктите, спрямо които се прилагат хармонизирани правила на ЕС, възлиза на над 2 400 милиарда евро годишно, което е 69 % от общата стойност на произвежданите продукти в ЕС. Съществуването на несъответстващи на изискванията продукти излага гражданите на потенциално опасни продукти, излага на риск околната среда и нарушава конкуренцията. Основните причини са ограниченото познаване на правилата, слабият възпиращ ефект и значителната неефективност на системите за правоприлагане. Очаква се проблемът да се задълбочи поради увеличаващите се онлайн продажби и внос от трети държави. |
| **Какво се очаква да бъде постигнато с настоящата инициатива?** |
| Инициативата има за цел да намали броя на несъответстващите на изискванията продукти на единния пазар чрез 1) засилване на процедурите по сътрудничество; 2) увеличаване на оперативния капацитет за правоприлагане, подобряване на ефективността и наличието на ресурси; 3) укрепване на набора от инструменти за правоприлагане; 4) насърчаване на съответствието и достъпност на информацията относно съответствието. |
| **Каква е добавената стойност от действие на равнището на ЕС?** |
| За прилагането на законодателството на ЕС за хармонизация отговарят държавите членки, които са ограничени от рамките на техните юрисдикции. Необходима е координация на дейностите, за да се осигури последователно правоприлагане в целия ЕС и да се реши ефективно проблемът с несъответствието. |
| **Б. Решения** |
| **Какви законодателни и незаконодателни варианти на политика са разгледани? Има ли предпочитан вариант? Защо?** |
| Разгледаните варианти са: 1) Базов сценарий; 2) Подобряване на съществуващите инструменти и механизми за сътрудничество; 3) Освен посоченото по-горе, увеличаване на възпиращия ефект на инструментите за правоприлагане и засилване на координацията в рамките на ЕС, и 4) Допълнително засилено централизирано правоприлагане на равнището на ЕС в някои случаи. Предпочитаният вариант включва механизъм за взаимопомощ между съответните органи, мрежа на ЕС за съответствието на продуктите, която да координира и подпомага осъществяването на съвместни дейности по правоприлагане и партньорски проверки на резултатите от работата на държавите членки, общи правомощия на съответните органи, по-систематично публикуване на ограничителните мерки, възстановяване на разходите за контрол в случай на несъответстващи на изискванията продукти и задължение на производителите да определят лице, отговарящо за информацията относно съответствието в ЕС, както и разширяване на консултативната роля на звената за контакт относно продуктите, публикуване в цифров вид на информация относно съответствието и уебпортал за доброволни мерки. |
| **Кой подкрепя отделните варианти?** |
| Заинтересованите страни са единодушни относно необходимостта от много по-голяма координация, от наличието на повече ресурси и ефективното им използване и от по-ефективни инструменти за подобряване на рамката за прилагане на контрола в рамките на единния пазар и спрямо вноса в ЕС. |
| **В. Въздействие на предпочитания вариант** |
| **Какви са ползите от предпочитания вариант (ако има такъв, в противен случай — от основните варианти)?** |
| Инициативата ще доведе до по-ефективно правоприлагане в случай на несъответстващи на изискванията продукти в целия единен пазар и до по-ефективни проверки на вноса. Ползвателите на продукти ще бъдат по-добре защитени от неоправдани рискове за околната среда, общественото здраве и безопасността на работното място. Предприятията ще се възползват от помощ в областта на съответствието, от по-равнопоставени условия на конкуренция, както и от намаляване на нелоялната конкуренция. |
| **Какви са разходите за предпочитания вариант (ако има такъв, в противен случай — за основните варианти)?** |
| На някои икономически оператори може да се наложи да се приспособят, за да могат да предоставят в цифров вид информацията относно съответствието, или да назначат отговарящо за нея лице в ЕС. Разходите за Комисията/бюджета на Съюза ще са свързани по-конкретно със създаването на мрежа на ЕС за съответствието на продуктите (18 млн. евро годишно). Не се очакват отрицателни екологични или социални въздействия. |
| **Какви ще са последиците за предприятията, МСП и микропредприятията?** |
| С предложението ще се помогне на предприятията, включително на МСП, да намалят отрицателното въздействие на нелоялната конкуренция или на липсата на съответствие. |
| **Ще има ли значително въздействие** **върху националните бюджети и администрации?** |
| Държавите членки ще трябва да се приспособят към новите процедури, но също така ще спестят разходи в резултат на опростените процедури по сътрудничество. |
| **Ще има ли други значителни въздействия?** |
| При прецизното определяне на правомощията на националните органи и мерките за правоприлагане трябва да се гарантира надлежното зачитане на основните права и принципите на законност и пропорционалност. |
| **Г. Последващи действия** |
| **Кога ще се извърши преглед на политиката?** |
| В допълнение към редовното набюдение, се очаква да се извърши оценка на функционирането на новата законодателна рамка след изтичане на около 5 години от нейното прилагане. |